Videnskabelighed. Dansk Litteraturtidende indbyder velhavende og videnskabeligt sindede Landsmænd til at understøtte et stort og for Danmark hæderligt Foretagende, ved at subskribere paa en Samling af de vigtigste til vor Tid komne, og for største Deelen hidtil uudgivne angelsachsiske Skrifter, hvilken under Titel af Biblioteca AngloSaxonica, skulle udkomme paa angelsachsisk og engelsk, besørgede af Hr. Pastor Grundtvig, der nylig (med Understøttelse af Hs. Majestæt Kongen) har tiltraadt sin tredie Reise til Engelland, for der at efterforske, fremdrage for Lyset, og fremstille i en værdig Stikkelse de mange, tildeels Engellænderne selv ubekjendte Skatte fra den angelsachsiske Tid. Skriftet er beregnet paa 10 Bind, og hvert fuldstændigt Exemplar vil komme Subskribenterne omtrent paa 50 Species.
Biblioteca AngloSaxonica
Forfatter: Grundtvig
Dato: 1831-07-29